Veel kan egter ook uit Europa geleer word, al word nie nou probeer om die dieper ekonomiese intriges te ontrafel nie. ’n Beweging om moraliteit onder die groot sakelui en die media te hervestig het by ’n groot deel van die bevolking ontstaan.
Politieke korrektheid vloei weer soos ’n tsoenami ’n leë baai binne. Dit vervang demokratiese verantwoordelikheid met “politieke korrekte” kluitjies. Enigeen wat nou, sonder die nodige finesse die waarheid probeer kommunikeer, word sleg gemaak, en veral van rassisme beskuldig.
Suid-Afrika het nie die luukse van die VSA as dit kom by staatsekuriteite en vele meer nie. Voor die krisis in die VSA is “maar” 35% van alle huislenings deur die staat gewaarborg. Nou is dit 70%. Sou die storie weer inplof, sal die situasie dus minder katastrofaal in omvang wees, want meer lenings is nou staatsgewaarborg. Maar in Suid-Afrika stuur die fiskus op ’n tekort in sy teiken van invordering af. Die staat staan ook reeds pa vir gratis hoër onderwys en koppe word gekrap oor van waar daardie geld verhaal gaan word.
En met ’n staat waar korrupsie de facto meer as net wortelgeskiet het, kan die lekkende emmer nie so maklik gelas word soos in die VSA nie. Leer by die VSA en kyk weg van tassies vol geld wat individue uit die knoffel hou.